Aleksanterinkadun jouluvalot Helsingissä
**Jouluvalot** ovat sähkövaloja, joita käytetään joulunaikaan valaistuksen lisäksi, joulutunnelman luomiseen ja joulukoristeina. Jouluvalojen perinne on saanut alkunsa joulukuusen sähkökynttilöistä.

Kodeissa jouluvaloja, kuten kynttelikköjä ja valosarjoja asetetaan ikkunoille ja parvekkeille, josta ne näkyvät myös naapureille ja ohikulkijoille. Ulkona valosarjoilla koristellaan esimerkiksi pihapuita ja pensaita. Kaupoissa ja tavarataloissa liiketiloja, niiden edustoja ja näyteikkunoita koristellaan jouluvaloilla. Jouluvalot ovat keskeinen osa joulukatujen koristelua ja valaistusta. Jouluvalojen perinteeseen kuuluu lisäksi kaupunkien toreille ja kirkkojen edustoille tuodut joulukuuset, jotka on valaistu ja koristeltu sähkövaloilla.

Turun tuomiokirkon joulukuusiJouluvalot on perinteisesti sytytetty ensimmäisenä adventtisunnuntaina ja sammutettu loppiaisena tai viimeistään nuutinpäivänä. Jouluvalojen käyttöaika on kuitenkin pidentynyt ja niistä käytetään myös nimitystä kausivalot.

Jouluvalojen historia
---------------------

Joulukynttelikkö keksittiin 1930-luvulla
Jouluvalojen historian voidaan katsoa alkaneen, kun hehkulampun keksijän Thomas Alva Edisonin ystävä ja liikekumppani Edward Johnson esitteli ensimmäisenä maailmassa joulukuusen sähkökynttilän vuonna 1882. Edison oli patentoinut hehkulampun vain kahta vuotta aikaisemmin vuonna 1880. Johnson ei keksinyt ajatusta käyttää valoa joulun juhlistamiseen. Kreivitär C.M.A. Wrede-Sparre kuvailee kirjottamassa kirjeessään vuodelta 1741 Stora Sundbyn linnan kuusta joka oli koristeltu muun muassa pienin kynttilöin. Britanniassa ne olivat käytössä kuningatar Viktorian aikana (1819–1901). Yhdysvaltoihin joulukuusi kynttilöineen tuli 1800-luvun alkupuolella.

Edward Johnsonin ensimmäiset sähkökynttilät olivat sipulinmuotoisia, väriltään punaisia, valkoisia ja sinisiä sähkölamppuja. Lamppuja oli sähköjohdossa 80 kappaletta ja hän esitteli ne sähkömoottorin pyörittämässä joulukuusessa. *Detroit Post* ja *Tribune*-sanomalehdet kirjoittivat keksinnöstä ja yleisö kävi katsomassa valoja.

Sähkökynttilöitä alettiin valmistaa massatuotantona vuodesta 1890 lähtien ja niistä tuli suosittuja Euroopassa ja Yhdysvalloissa. Sähkön rajoitetun saatavuuden ja kynttilöiden johdotuksen korkean hinnan vuoksi niitä pystyivät aluksi ostamaan vain varakkaat. Sähkökynttilät alkoivat yleistymään 1900-luvun alussa, kun General Electric toi vuonna 1903 myyntiin valmiiksi johdotetun valosarjan nimeltään "Festoon". Kun General Electricin patenttihakemus hylättiin, pian valmiiksi johdotettuja sähkökynttilöitä valmistivat useat yritykset, mikä johti niiden hintojen alenemiseen. Vuonna 1925 perustettu NOMA (National Outfit Manufacturers Association) kasvoi maailman suurimmaksi jouluvalojen valmistajaksi. 1930-luvulle tultaessa joulukuusen sähkökynttilät olivat jo yleisiä Euroopassa ja Yhdysvalloissa. NOMA valmisti myös muita perinteisiin sähkölamppuihin perustuvia jouluvaloja.

Sähkövalolla varustettu joulukynttelikkö on ruotsalainen keksintö. Se kehitettiin vuonna 1934 Phillipsin tehtaalla. Suomessa kynttelikkö yleistyi vasta 1980-luvulla.

Vuonna 1966 General Electric toi markkinoille ns. minivalosarjat (Merry Midget mini lights), joiden lamput olivat kirkkaita, pienitehoisia, virtansa muuntajan kautta saavia valonlähteitä. Ne soveltuivat käytettäväksi sekä sisällä että ulkona. Pienitehoisten, edullisten minivalosarjojen myötä jouluvalojen käyttö lisääntyi merkittävästi 1970–1990-luvuilla. Sisätilojen lisäksi valosarjoja ryhdyttiin käyttämään ulkona kotitalon sekä pihapuiden ja pensaiden koristeluun. Yhdysvalloissa kehitys on johtanut äärimmillään siihen, että ihmiset asentavat talojensa ulkorakenteisiin valtavat määrät valosarjoja pyrkiessään voittamaan naapurinsa tekemällä näitä paremman valonäytöksen.

Led-valot, jotka kuluttavat sähköä 95 % minivaloja vähemmän, korvasivat 2000-luvulla minivalot kotien jouluvalojen valonlähteinä.

### Joulukatujen jouluvalot

Kaupunkien joulukadut ja niiden jouluvalaistuksen perinne liittyy kaupalliseen jouluun.

Ensimmäiset joulukadut avattiin Yhdysvaltain ja Länsi-Euroopan suurkaupungeissa 1920-luvulla. Joulukadut syntyivät, kun tavaratalojen näyteikkunoita ja julkisivuja koristeltiin jouluvaloin ja koristelu laajennettiin kokonaisille kaduille. Myös Tukholman Drottninggatan valaistiin joulukaduksi 1920-luvulla.

### Kaupunkien valaistut joulukuuset

Tiettävästi ensimmäinen ulkona ollut sähkövaloin valaistu joulukuusi oli Yhdysvaltain Valkoisen talon Ellipse-puiston Kansallinen joulupuu (National Christmas Tree), jonka valot sytytti presidentti Calvin Coolidge jouluaattona vuonna 1923. Kuusessa oli 2 500 punaista, valkoista ja vihreää lamppua.

Pitkä perinne on myös New Yorkin Rockefeller Centerin valaistulla joulukuusella. Joulukuusi tuotiin sinne ensimmäisen kerran vuonna 1931. Vuonna 1933 kuusi valaistiin sähkövaloin. Perinne on jatkunut yhtäjaksoisena sotavuosien 1944–1945 sähkön säännöstelystä johtunutta katkoa lukuun ottamatta.

Yksi tunnetuimmista joulukuusista on Trafalgar Square -aukion joulukuusi Lontoossa, jonka Norja lahjoittaa Yhdistyneelle kuningaskunnalle joka vuosi kiitoksena avusta, jonka Norja sai Britannialta toisen maailmansodan aikana. Joulukuusen valojen sytyttämisseremonia järjestetään joulukuun alussa. Perinne on jatkunut vuodesta 1947. Vuonna 2020 seremonia järjestettiin virtuaalisesti koronaviruspandemian takia.

Jouluvalojen historia Suomessa
------------------------------

Suomessa sähkökynttilät tulivat myyntiin 1950-luvulla. Sähkökynttilät eivät aluksi olleet suosittuja, koska ne eivät tuoneet samanlaista joulutunnelmaa kuin aidot kynttilät. Turvallisuuden ja käytännöllisyyden ansiosta ne alkoivat kuitenkin yleistyä 1960-luvulla.

Valaistut ikkunakoristeet (minivalosarjat) ja sähkökyntteliköt yleistyivät kotien jouluvaloina Suomessa 1980-luvulla. Jouluvaloja alettiin käyttämään myös ulkona, jossa niillä koristeltiin talojen sisäänkäyntejä sekä puita ja pensaita.

Ensimmäinen joulukatu avattiin vuonna 1930 Helsingin Kluuvikadulle. Katu koristeltiin kuusiköynnöksin ja seppelein. Värillisiä sähkölamppuja oli vain muutamia. Seuraavina lamavuosina joulukatua ei järjestetty, mutta parempien aikojen koittaessa joulukatu avattiin uudelleen. Jouluvalojakin oli jo enemmän. Sodan jälkeen Aleksanterinkadusta tuli ensimmäistä kertaa joulukatu vuonna 1949. Kadun varrelle ripustettiin 4 000 sähkölamppua ja kuusiköynnöksiä yhteensä kolme kilometriä. Aleksanterinkadun joulukatuperinne avajaisineen ja paraateineen on jatkunut nykypäiviin asti. Eräiden lähteiden mukaan Pietarsaaressa joulukatu-perinne alkoi jo 1850-luvulla. Sähkövalot loistivat Pietarsaaren joulukadulla ensimmäisen kerran vuonna 1913.

Ensimmäinen sähkövaloin koristeltu, ulkona ollut joulukuusi oli Tampereen keskustorin joulukuusi, joka koristeltiin sähkölampuin vuonna 1894. Valtakunnan ykköskuuseksi kutsuttu Turun tuomiokirkon edustan joulukuusi valaistiin ensimmäisen kerran sähkölampuilla vuonna 1900. Säännöllisesti kuusi on Turussa valaistu sähkövaloilla 1930-luvulta alkaen. Helsingin Senaatintorille tuotu joulukuusi koristeltiin jouluvaloin ensimmäisen kerran vuonna 1930.

Lähteet
-------

1. 1 2 3  Melissa Chan: Here's How Christmas Lights Came to Be *Time.com*.  22.12.2015. Viitattu 14.12.2020.
2. 1 2 3  Tuulikki Kourilehto: Missä kulkee hyvän maun raja jouluvaloissa? *Aamulehti.fi*.  11.11.2016. Viitattu 14.12.2020.
3. ↑  Are your neighbour's Christmas lights causing a nuisance? *Whitehead-Monckton.co.uk*. 27.12.2018. Viitattu 14.12.2020.
4. 1 2 3 4 5  Historiallinen joulukatu avautui adventtina Helsingin kaupunginmuseo.  Arkistoitu 8.12.2009. Viitattu 14.12.2020.
5. 1 2  Antti Palomaa: Tampereen joulukuusi sai sähkövalot ensimmäisenä Suomessa *Yle Uutiset*.  4.12.2015. Viitattu 14.12.2020.
6. 1 2  Alex Landon: Trafalgar Square’s Famous Christmas Tree Is Lighting Up Tonight *SecretLdn.com*.  3.12.2020. Viitattu 14.12.2020.
7. 1 2  Jason Woodward: When is it Appropriate to Turn on My Christmas Lights for the Season? *ChristmasDesigners.com*.  10.11.2012. Viitattu 14.12.2020.
8. ↑  Paula Ritanen-Närhi: Kausivalot ulos - tarkista nämä asiat, ennen kuin ripustat *Kotiliesi.fi*.  9.12.2019. Viitattu 14.12.2020.
9. 1 2 3  Jamie Malanowski: Untangling the History of Christmas Lights *Smithsonian Magazine*.  Joulukuu 2016. Viitattu 14.12.2020.
10. ↑  Hirvasnoro, Kai: Joulu on perinteitä täynnä *Kansan uutiset*.  23.12.2003. Viitattu 25.10.2023.
11. ↑  The History of Christmas Trees *WhyChristmas.com*. Viitattu 14.12.2020.
12. 1 2  Matt Soniak: A Brief History of Christmas Tree Lights *MentalFloss.com*.  9.12.2010. Viitattu 14.12.2020.
13. 1 2 3 4  From Edison to LED - The Complete History of Christmas Lights *ChristmasDesigners.com*. Viitattu 14.12.2020.
14. 1 2  Petra Bjelica: From candles to LED bulbs: A brief history of Christmas lights *WallsWithStories.com*.  22.06.2017.  Arkistoitu 6.3.2021. Viitattu 14.12.2020.
15. ↑  Noma christmas light *Etsy.com*. Viitattu 14.12.2020.
16. ↑  Fråga forskaren: Vilken är historien bakom den pyramidformade julljusstaken? Åbo Akademi. Viitattu 17.12.2021. (ruotsiksi)
17. ↑  Midget lights *Etsy.com - Online Marketplace*. Viitattu 14.12.2020.
18. 1 2 3 4  Seija Aunila: Suomen ensimmäiseksi joulukaduksi koristeltiin Helsingin Kluuvikatu vuonna 1930 *Yle Elävä arkisto*.  1.12.2006. Viitattu 14.12.2020.
19. ↑  President Coolidge lights first national Christmas tree *History.com*.  16.11.2009.
20. ↑  Dana Schulz: The history of the Rockefeller Center Christmas Tree, a NYC holiday tradition *6sqft.co*. Viitattu 14.12.2020.
21. ↑  Christmas at Trafalgar Square *London.Gov.uk*. Viitattu 14.12.2020.
22. ↑  Antti Metsänkylä: Joulukuusen sähkökynttilät 1960-luvulta - Kuukauden esine - Joulukuu 2007 Kansallismuseo. Viitattu 14.12.2020.
23. ↑  Kynttilänpidikkeet henkivät historiaa *Hämeen Sanomat*.  19.12.2014. Viitattu 14.12.2020.
24. ↑  Anna-Kaisa Huusko: Muistatko vielä sen joulun? Menneiden vuosikymmenten jouluperinteet *Meillä Kotona*.  23.12.2016. Viitattu 14.12.2020.
25. ↑  Eija Huusari: Loistavat usko, toivo ja rakkaus *Kodin Pellervo*.  20.12.2017. Viitattu 14.12.2020.
26. ↑  Jouni Koutonen: Yli kuuden tonnin kuusikaunotar nousi Turun tuomiokirkon edustalle *Yle Uutiset*.  25.11.2020. Viitattu 14.12.2020.
27. ↑  Joulukuusen historiaa *Mansikka-lehti - Italian suomalaisten verkkolehti*.  23.12.2007. Viitattu 14.12.2020.

Aiheesta muualla
----------------

* Kuvia tai muita tiedostoja aiheesta **Jouluvalot** Wikimedia Commonsissa